Suresh 149 Views 3rd test
మూడవ టెస్టు డ్రా
రాంచీ: ఆస్ట్రేలియా,భారత్‌ మధ్య జరిగిన మూడవ టెస్టు డ్రాగా ముగిసింది. ఒక దశలో భారత జట్టును విజయం ఊరించినా చివరకు డ్రాతోనే ముగించాల్సి వచ్చింది. చివరి రోజు ఆటలో ఆస్ట్రేలియా స్ఫూర్తిదాయకమైన ఆటను ప్రదర్శించి భారత్‌ విజయాన్ని అడ్డుకుంది.ప్రధానంగా హ్యాండ్స్‌ స్కాంబ్‌ 194 బంతులు ఆడి 6 బౌండరీలతో 68 పరుగులు చేయగా, షాన్‌ మార్ష్‌ 197 బంతులు ఆడి 7 బౌండరీలతో 53 పరుగులతో బాధ్యతా యుతంగా ఆడి మ్యాచ్‌ను డ్రా చేయడంలో ముఖ్య భూమిక పోషించారు. వీరిద్దరు 124 పరుగుల అయిదవ వికెట్‌ భాగస్వామ్యాన్ని సాధించడం ఇక్కడ విశేషం.
అంతకు ముందు 2 వికెట్లకు 23 పరుగల ఓవర్‌ నైట్‌ స్కోరుతో సోమవారం చివరి రోజు రెండవ ఇన్నింగ్స్‌ను కొనసాగించిన ఆసీస్‌ 63 పరుగుల వద్ద నాలుగవ వికెట్‌ను కోల్పోయి కష్టాల్లో పడింది.ఆసీస్‌ స్కోరు 59 పరుగుల వద్ద రెన్‌ షా 15ను ఇషాంత్‌ శర్మ పెవిలియన్‌కు పంపాడు.దీంతో ఆసీస్‌ మూడవ వికెట్‌ను నష్టపోయింది.ఆ తరువాత స్వల్ప వ్యవధిలో ఆసీస్‌ కెప్టెన్‌ స్టీవ్‌ స్మిత్‌ 21 ఔటయ్యాడు. జడేజా వేసిన ఇన్నింగ్స్‌ 30ఓవర్‌ తొలి బంతికి స్మిత్‌ బౌల్డ్‌ అయ్యాడు. జడేజా సంధించిన బంతి వచ్చి స్మిత్‌ వికెట్‌ను ఎగరేసుకుపోయింది.ఈ సమయంలో షాన్‌ మార్ష్‌-హ్యాండ్‌ స్కాంబ్‌ జోడీ మరమ్మత్తులు చేపట్టింది. సుమారు రెండు సెషన్లు హ్యాండ్‌ స్కాంబ్‌-షాన్‌ మార్ష్‌్‌లు భారత బౌలింగ్‌కు అడ్డంగా నిలబడ్డారు.ఒకవైపు స్పిన్‌ బౌలింగ్‌ వారిని ఇబ్బంది పెడుతున్నా మొక్కువోని దీక్షతో పోరాటం సాగించారు.ఈ క్రమంలోనే మొదట హ్యాండ్‌ స్కాంబ్‌ హాఫ్‌ సెంచరీ సాధించగా,ఆ తరువాత షాన్‌ మార్ష్‌ హాఫ్‌ సెంచరీ నమోదు చేశాడు.
అయితే మ్యాచ్‌ ఇంకా పది ఓవర్లలో ముగుస్తుందనగా షాన్‌ మార్ష్‌ అయిదవ వికెట్‌గా ఔటయ్యాడు.ఆ తరువాత స్వల్ప వ్యవధిలో మ్యాక్స్‌వెల్‌ 2ను అశ్విన్‌ ఔట్‌ చేశాడు.అప్పటికే ఫలితం పై ఆశలు వదులుకున్న భారత్‌ కేవలం కట్టుదిట్టంగా మాత్రమే బౌలింగ్‌ చేసింది.చివరి రోజు ఆట ముగిసే సమయానికి హ్యాండ్‌ స్కాంబ్‌కు జతగా వేడ్‌ 9 పరుగులతో నాటౌట్‌గా నిలిచాడు.ఆస్ట్రేలియా ఆరు వికెట్ల నష్టానికి 240 పరుగులు చేయడంతో మ్యాచ్‌ డ్రా అయింది.టీమిండియా బౌలర్లలో జడేజా నాలుగు వికెట్లు సాధించగా, ఇషాంత్‌ శర్మ,అశ్విన్‌లకు ఒక్కొక్కరికి ఒక వికెట్‌ దక్కింది.ప్రస్తుతం ఇరు జట్లు ఒక్కో టెస్టు గెలిచి సిరీస్‌ 1-1తో సమంగా నిలిచాయి.సిరీస్‌లో ఆఖరి టెస్టు 25న ధర్మశాలలో ఆరంభం కానుంది.